Depoyê Migrosî yê qezaya Esenyurtî yê Îstanbulî de bi seyan karkeran vera zemê kêmî gure war verda û dest pê çalakîye kerd. Tewr tay 500 karkerî tewrê çalakîye bîyî. Karkeran pêşnîyazê zemê se ra 8î red kenê.
Polîsî zî warê çalakîye de yê. Karkeranê grevî da zanayene ke wayîrê fîrma şaristananê bînan ra karkerî ardî û waşt karkeranê grevî gureyî ra vejo.
Sekretera Pêroyîye ya Sendîkaya Karkeranê Dengiz, Tersane, Lîman û Depoyî (DGD-Sen) Neslîhane Acar pare kerd ke fîrma se ra 8 zem pêşnîyaz kena la no zî seba pêro karkeran pêşnîyaz nêkeno. Acare îfade kerd ke karkerî se ra 70 zem wazenê.
